ข้อบัญญัติองค์การบริหารส่วนตำบลนครป่าหมาก เรื่อง การลดหย่อนภาษีบำรุงท้องที่ พ.ศ. 2561
ข้อบัญญัติองค์การบริหารส่วนตำบลนครป่าหมาก
เรื่อง การลดหย่อนภาษีบำรุงท้องที่
พ.ศ. ๒๕๖๑
 

โดยที่เป็นการสมควรตราข้อบัญญัติองค์การบริหารส่วนตำบลนครป่าหมาก
ว่าด้วยการลดหย่อนภาษีบำรุงท้องที่

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ ประกอบมาตรา ๒๒ แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓ องค์การบริหารส่วนตำบลนครป่าหมากโดยความเห็นชอบของสภาองค์การบริหารส่วนตำบลนครป่าหมากและนายอำเภอบางกระทุ่ม
จึงตราข้อบัญญัติไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลนครป่าหมาก
เรื่อง การลดหย่อนภาษีบำรุงท้องที่ พ.ศ. ๒๕๖๑

ข้อ
๒[๑] ข้อบัญญัตินี้ให้ใช้บังคับในเขตองค์การบริหารส่วนตำบลนครป่าหมากตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ บรรดา ข้อบัญญัติ ประกาศ ระเบียบ หรือคำสั่งอื่นใดในส่วนที่ได้ตราไว้แล้วในข้อบัญญัตินี้
หรือซึ่งขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ
๔ ในข้อบัญญัตินี้
ที่ดิน หมายความว่า พื้นที่ดิน และหมายความรวมถึงพื้นที่ที่เป็นภูเขา
หรือที่มีน้ำด้วย
บุคคลธรรมดา
หมายความว่า บุคคลตามความหมาย แห่งประมวลกฎหมายแพ่งและพาณิชย์
ที่อยู่อาศัย
หมายความว่า บ้าน เรือน ตึก กระท่อม หรือสิ่งปลูกสร้างที่คล้ายคลึงใด ๆ ที่มีประโยชน์ใช้สอยตามปกติ
เพื่อการอยู่อาศัย ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์
ในการประกอบอาชีพ หรือยังชีพของเจ้าของที่ดิน ไม่ว่าจะเป็นสัตว์ปีก แมลง สัตว์บก สัตว์น้ำ
หรือสัตว์ครึ่งบกครึ่งน้ำ หรือสัตว์ประเภทอื่นใด โดยการเลี้ยงสัตว์ในที่ดินดังกล่าว
อาจเป็นสถานที่ให้อาหารสัตว์หรือแหล่งอาหารของสัตว์หรือแหล่งพักนอนของสัตว์ หรือแหล่งควบคุมกักกันสัตว์
หรือหลายกรณีประกอบกันก็ได้
ที่ประกอบกสิกรรม หมายความว่า พื้นที่ซึ่งใช้ในการเพาะปลูกพืชผลที่เป็นประโยชน์ในการประกอบอาชีพหรือยังชีพ
โดยอาจเป็นพืชล้มลุก พืชยืนต้น หรือพืชน้ำ หรือพืชประเภทอื่นใดของเจ้าของที่ดิน

ข้อ
๕ บุคคลธรรมดาที่เป็นเจ้าของที่ดินที่ใช้ที่ดินเป็นที่อยู่อาศัยของตนเอง
ใช้เป็นที่เลี้ยงสัตว์ของตนเอง หรือใช้ประกอบกสิกรรมของตนเองและมีที่ซึ่งอยู่ในเขตองค์การบริหารส่วนตำบลนครป่าหมาก
ไม่ว่าจะเป็นที่ดินแปลงเดียวกันหรือหลายแปลง ให้ลดหย่อนไม่ต้องเสียภาษีบำรุงท้องที่ได้จำนวน
๓ ไร่

ข้อ
๖ ที่ดินที่มีสิ่งปลูกสร้าง และใช้สิ่งปลูกสร้างนั้นเป็นสถานการค้า
หรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ
๗ กรณีบุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนร่วมกันตามหลักเกณฑ์ที่กำหนดไว้ในข้อ ๕

ข้อ ๘ ให้นายกองค์การบริหารส่วนตำบลนครป่าหมากรักษาการให้เป็นไปตามข้อบัญญัตินี้
และให้มีอำนาจออกระเบียบ ประกาศ หรือคำสั่ง เพื่อปฏิบัติการให้เป็นไปตามข้อบัญญัตินี้


ประกาศ ณ วันที่
๑๖ มกราคม พ.ศ. ๒๕๖๑
กล บัววังโปร่ง
นายกองค์การบริหารส่วนตำบลนครป่าหมาก
[เอกสารแนบท้าย]

๑. แบบคำขอลดหย่อนภาษีบำรุงท้องที่ตามข้อบัญญัติองค์การบริหารส่วนตำบลนครป่าหมาก
เรื่อง การลดหย่อนภาษีบำรุงท้องที่ พ.ศ. ๒๕๖๑ ขององค์การบริหารส่วนตำบลนครป่าหมาก อำเภอบางกระทุ่ม
จังหวัดพิษณุโลก (แบบ ลย.๑)

(ดูข้อมูลจากภาพกฎหมาย)


ปุณิกา/จัดทำ
๒๘
กุมภาพันธ์ ๒๕๖๒

[๑] ราชกิจจานุเบกษา เล่ม ๑๓๕/ตอนพิเศษ
๑๑๒ ง/หน้า ๓๗๖/๑๘ พฤษภาคม ๒๕๖๑